b'\n_START_ARTICLE_\nVolkswagen Golf III\n_START_SECTION_\nVolkswagen Golf (1991\xe2\x80\x932002)\n_START_PARAGRAPH_\nKolmannen sukupolven Volkswagen Golf tuli Suomessa myyntiin joulukuussa 1991. Suomen moottorivalikoima oli aluksi seuraava: CL/GL 1,4 (60\xc2\xa0hv), CL/GL 1,8 (75\xc2\xa0hv) ja CL 1,9 Eko-TD (75\xc2\xa0hv). Muilla markkinoilla oli tarjolla my\xc3\xb6s 90-hevosvoimainen TDI ja kev\xc3\xa4\xc3\xa4st\xc3\xa4 1996 l\xc3\xa4htien my\xc3\xb6s sen 110-hevosvoimainen versio. Dieselmoottorin yhteyteen oli saatavilla puoliautomaattinen Ecomatic-vaihteisto, jossa vaihteet on sijoitettu manuaalivaihteiston tavoin H-kaavion mukaisesti, mutta kytkinpoljinta ei tarvita._NEWLINE_Syksyll\xc3\xa4 1992 markkinoille tuli VR6 2,8 (174\xc2\xa0hv) ja vuotta my\xc3\xb6hemmin CL/GL 1,6 (75\xc2\xa0hv), GTI 2,0 (115\xc2\xa0hv) ja GTI 2,0 16V (150\xc2\xa0hv). VR6- ja GTI-malleissa oli hieman normaalia j\xc3\xa4ykempi jousitus. Joillain markkinoilla oli saatavana my\xc3\xb6s 2,9-litrainen VR6 (190\xc2\xa0hv)._NEWLINE_Ensimm\xc3\xa4ist\xc3\xa4 kertaa Golfin historiassa esiteltiin syksyll\xc3\xa4 1993 farmarimalli Golf Variant, jonka myynti alkoi Suomessa lokakuussa. Valikoimassa olivat CL 1,8 (75\xc2\xa0hv), CL/GL 1,8 (90\xc2\xa0hv), GL 2,0 ja CL 1,9 Eko-TD._NEWLINE__NEWLINE_Samana vuonna markkinoille tuli my\xc3\xb6s avomalli Golf Cabriolet. Edellist\xc3\xa4 mallia oli valmistettu vuodesta 1979 l\xc3\xa4htien._NEWLINE_Perusmalli CL (Comfort Luxus) oli niukasti varustettu. Vakiovarusteina oli l\xc3\xa4mmitett\xc3\xa4v\xc3\xa4t etuistuimet, kaksiosainen takaselk\xc3\xa4noja, valaistu hansikaslokero, s\xc3\xa4vylasit, turvav\xc3\xb6iden esikiristimet ja lukuvalo edess\xc3\xa4. 1,8-litraisessa ja dieseliss\xc3\xa4 oli lis\xc3\xa4ksi kierroslukumittari ja ohjaustehostin. Saksassa varustelu oli viel\xc3\xa4kin niukempi, sill\xc3\xa4 kaksiosainen takaselk\xc3\xa4noja, s\xc3\xa4vylasit ja istuinl\xc3\xa4mmittimet puuttuivat._NEWLINE_GL (Gehobener Luxus) sis\xc3\xa4lsi lis\xc3\xa4ksi plyysiverhoilun, tavaratilan valaistuksen, keskuslukituksen sek\xc3\xa4 korinv\xc3\xa4riset puskurit ja ulkopeilit. GL-mallin myynti Suomessa oli v\xc3\xa4h\xc3\xa4ist\xc3\xa4._NEWLINE__NEWLINE_VR6:een kuului ABS-jarrut, kaksi turvatyyny\xc3\xa4, ulko- ja \xc3\xb6ljynl\xc3\xa4mp\xc3\xb6mittarit, ajotietokone, takaistuinten p\xc3\xa4\xc3\xa4ntuet, s\xc3\xa4hk\xc3\xb6peilit, metalliv\xc3\xa4ri, takaspoileri, helmalevikkeet, tasauspy\xc3\xb6r\xc3\xa4st\xc3\xb6n lukko, kevytmetallivanteet sek\xc3\xa4 s\xc3\xa4hk\xc3\xb6ikkunat edess\xc3\xa4 ja takana._NEWLINE_GTI-mallissa oli VR6:n lis\xc3\xa4ksi urheiluistuimet, muttei ABS-jarruja, turvatyynyj\xc3\xa4, kevytmetallivanteita, s\xc3\xa4hk\xc3\xb6ikkunoita eik\xc3\xa4 p\xc3\xa4\xc3\xa4ntukia takaistuimilla. _NEWLINE_Syksyll\xc3\xa4 1993 vakiovarusteisiin lis\xc3\xa4ttiin l\xc3\xa4mmitett\xc3\xa4v\xc3\xa4t s\xc3\xa4hk\xc3\xb6peilit, ajonestolaite ja ohjaustehostin. VR6:sta karsittiin s\xc3\xa4hk\xc3\xb6ikkunat. Variantissa oli CL:n lis\xc3\xa4ksi keskuslukitus ja valaistu tavaratila._NEWLINE_Vuosimallin 1995 autoissa oli uudenmallinen ohjauspy\xc3\xb6r\xc3\xa4. Vakioksi tuli ajovalojen p\xc3\xa4\xc3\xa4ll\xc3\xa4 olosta kertova summeri. Volkswagenin mukaan automaattiset ajovalot eiv\xc3\xa4t olleet tarpeellinen vakiovaruste. GTI 16V:hen tuli vakiovarusteeksi ABS-jarrut. Kuljettajan turvatyyny oli vakiovarusteinen vuoden 1996 alusta l\xc3\xa4htien._NEWLINE__NEWLINE_Vuoden 1997 alusta l\xc3\xa4htien tarjolle tuli Komfort-paketti, johon kuului matkustajan turvatyyny, metalliv\xc3\xa4ri, radiovalmius kahdeksalla kaiuttimella sek\xc3\xa4 lis\xc3\xa4jarruvalo._NEWLINE_Golf ja Vento poistuivat markkinoilta vuoden 1997 lopussa, hieman ennen Golf IV:n toimitusten alkamista. Variant pysyi kuitenkin mallistossa elokuuhun 1999 saakka, kunnes IV:st\xc3\xa4 tuli saataville farmari. _NEWLINE_Cabriolet koki vuonna 1998 kasvojenkohotuksen, jossa sen ulkon\xc3\xa4k\xc3\xb6\xc3\xa4 muutettiin enemm\xc3\xa4n Golf IV:t\xc3\xa4 muistuttavaksi. Sis\xc3\xa4ll\xc3\xa4 ohjauspy\xc3\xb6r\xc3\xa4, verhoilukankaat ja mittaristo vaihtuivat samanlaisiin kuin IV:ss\xc3\xa4. Monissa yhteyksiss\xc3\xa4 malli tunnetaan nimell\xc3\xa4 Golf Cabriolet 3.5. Valmistus p\xc3\xa4\xc3\xa4ttyi vuonna 2002.'